J&K के रामबन में लैंडस्लाइड से कई घरों को नुकसान, 13 परिवारों को सुरक्षित स्थान पर पहुंचाया गया
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar उद्धव ठाकरे को झटका देते हुए चुनाव आयोग ने शनिवार को शिवसेना पार्टी का नाम और चिन्ह धनुष-बाण पर एकनाथ शिंदे के दावे को मंजूरी दे दी थी।
जम्मू-कश्मीर के रामबन जिले के एक गांव में रविवार को भूस्खलन हुआ, जिससे कई घरों को नुकसान हुआ है। जानकारी मिलते ही अधिकारी मौके पर पहुंचे और प्रभावित 13 परिवारों को सुरक्षित स्थान पर पहुंचाया। पुलिस के सीनियर अधिकारियों ने बताया कि लैंडस्लाइड के बाद नेशनल हाईवे जाम हो गया है, जिसे जल्द ही साफ कराया जाएगा।
आज की अन्य बड़ी खबरें...
MP में बंद होंगे सभी अहाते, अब शराब दुकान में बैठकर पीने की अनुमति नहीं; शिवराज कैबिनेट का फैसला
मध्यप्रदेश में पूर्व मुख्यमंत्री उमा भारती के शराब के खिलाफ अभियान के प्रेशर का असर दिखा है। प्रदेश में अब शराब दुकानों पर बैठकर शराब नहीं पी सकेंगे। यानी दुकानों से शराब की बिक्री तो होगी, लेकिन वहां बैठकर पीने की अनुमति नहीं दी जाएगी। इसके साथ ही, प्रदेश में सभी अहाते भी बंद किए जाएंगे। पढें पूरी खबर...
वीडियो कॉल पर महिलाओं से अश्लील हरकतें करने वाला फ्लिपकार्ट डिलीवरी एजेंट गिरफ्तार
30 से ज्यादा महिलाओं से वीडियो कॉल कर अश्लील हरकतें करने के आरोप में फ्लिपकार्ट डिलीवरी एजेंट को पुणे से गिरफ्तार किया गया है। फेसबुक पर नौकरी के विज्ञापन देखने के बाद वह व्हाट्सएप ग्रुप्स में शामिल होता था। इसके बाद ग्रुप से महिलाओं के नंबर निकालकर उन्हें वीडियो कॉल करता था।
हार्दिक पंड्या पहली बार करेंगे वनडे में कप्तानी, टीम में जडेजा की वापसी
ऑस्ट्रेलिया के खिलाफ जारी बॉर्डर-गावस्कर ट्रॉफी के आखिरी 2 टेस्ट और वनडे सीरीज के लिए टीम इंडिया की घोषणा कर दी गई है। टेस्ट टीम में कोई बदलाव नहीं हुआ। वहीं, हार्दिक पंड्या पहली बार वनडे फॉर्मेट में भारत की कप्तानी करेंगे। रोहित पारिवारिक कारणों से पहला वनडे नहीं खेलेंगे। वह दूसरे वनडे से टीम के साथ जुड़ेंगे और कप्तानी करेंगे।
वनडे टीम में रवींद्र जडेजा की वापसी हुई है और जयदेव उनादकट को पहली बार मौका मिला है। 17, 19 और 22 मार्च को 3 वनडे खेले जाएंगे। वहीं, एक मार्च को तीसरा और 8 मार्च चौथा टेस्ट खेला जाएगा।
हरियाणा में ओल्ड पेंशन स्कीम की मांग कर रहे कर्मचारियों को पुलिस ने दौड़ा-दौड़ाकर पीटा, पानी की बौछारें मारी
हरियाणा में बजट सत्र से पहले ओल्ड पेंशन स्कीम (OPS) को लेकर बवाल हो गया है। OPS की मांग को लेकर रविवार को प्रदेशभर के कर्मचारियों ने पंचकूला से चंडीगढ़ कूच किया। चंडीगढ़ पुलिस ने इन कर्मचारियों को बॉर्डर पर रोक लिया। जिसके बाद दोनों पक्षों में जमकर झड़प हुई।
कर्मचारियों ने बैरिकैडिंग हटाकर चंडीगढ़ में घुसने की कोशिश की तो पुलिस ने उनसे धक्का-मुक्की शुरू की। इसके बावजूद कर्मचारी नहीं रुके तो पुलिस की ओर से वाटर कैनन से पानी की बौछारें दे मारी। पढ़ें पूरी खबर...
गाजियाबाद में निर्माणाधीन इमारत की छत गिरी, दो मजदूरों की मौत
उत्तर प्रदेश के गाजियाबाद में रविवार को एक निर्माणाधीन इमारत की छत गिर गई। जिसकी चपेट में आने से दो मजदूरों की मौत हो गई, जबकि 9 मजदूरों को सुरक्षित निकाल लिया गया। हादसा दिल्ली से सटे लोनी के रूप नगर की है।
मध्यप्रदेश में 3.0 तीव्रता का भूकंप आया, 6 जिलों में महसूस किए गए झटके
मध्यप्रदेश के कई जिलों में रविवार दोपहर 12 बजे के बाद भूकंप के झटके महसूस किए गए हैं। इसकी पुष्टि मौसम विभाग ने की है। मौसम विभाग के मुताबिक दोपहर करीब 12:54 बजे धार, बड़वानी, अलीराजपुर में भूकंप के झटके महसूस हुए। जिसकी तीव्रता 3.0 दर्ज की गई है। इसका हाइपोसेंटर 10 किमी गहराई पर था। प्रभावित जिलों में बड़वानी, अलीराजपुर, धार के अलावा आसपास के जिले इंदौर, झाबुआ और खरगोन भी शामिल हैं। पढ़ें पूरी खबर...
शिवसेना-उद्धव ठाकरे के ट्विटर अकाउंट से ब्लू टिक हटा, अभी वजह साफ नहीं
उद्धव ठाकरे गुट की शिवसेना के ट्विटर अकाउंट से ब्लू टिक हट गया है। यानी अब यह अकाउंट वेरिफाइड नहीं है। ऐसा क्यों हुआ इसे लेकर पार्टी या ट्विटर की तरफ से कोई स्टेटमेंट जारी नहीं किया गया है।
ट्विटर के नियमों के मुताबिक अगर कोई वेरिफाइड यूजर अपना प्रोफाइल फोटो, डिस्प्ले नेम या यूजरनेम (@हैंडल) बदलता है तो ब्लूटिक हट जाएगा और दोबारा अकाउंट वैलिडेट होने तक उसमें ब्लूटिक नहीं दिखेगा। उद्धव गुट की शिवसेना ने बीते दिनों में अपना प्रोफाइल फोटो और नाम बदला है, इसलिए कयास लगाए जा रहे हैं कि ब्लूटिक जाने का यही कारण हो सकता है।
रविशंकर प्रसाद का नीतीश कुमार पर तंज- इनसे बिहार तो संभलता नहीं, PM बनना चाहते हैं
भारतीय जनता पार्टी के नेता रविशंकर प्रसाद ने बिहार के मुख्यमंत्री नीतीश कुमार पर तंज कसा है। उन्होंने कहा कि नीतीश का पीएम बनने का सपना कभी पूरा नहीं होगा क्योंकि देश की जनता प्रधानमंत्री मोदी और उनकी लीडरशिप पर यकीन करती है।
रविशंकर ने कहा कि नीतीश ने कई बार निवेदन किया है कि उन्हें प्रधानमंत्री पद का दावेदार बनाया जाए, जबकि उनसे अपना राज्य ही नहीं संभल रहा है। नीतीश कुमार हों या कोई और, उन्हें यह पता होना चाहिए कि पीएम मोदी की लीडरशिप में देश ने बहुत तरक्की की है। नीतीश तो अभी तक अपनी राजनीतिक विश्वसनीयता भी नहीं बना पाए हैं।
एक दिन पहले ही नीतीश कुमार ने विपक्षी एकता पर जोर दिया था। पटना में भारतीय कम्युनिस्ट पार्टी (CPI-ML) के अधिवेशन में नीतीश ने कहा कि अब कांग्रेस को निर्णय लेना होगा कि 2024 में क्या रणनीति होनी चाहिए और विपक्षी एकता को किस तरह से मजबूत करना चाहिए। यदि कांग्रेस इस बात पर तैयार हो जाए तो 2024 में भाजपा 100 सीटों के अंदर सिमट कर रह जाएगी। पूरी खबर यहां पढ़ें...
कर्नाटक में 17 साल की लड़की पर एसिड अटैक, शादी करने से इनकार करने पर लड़के ने चेहरे पर तेजाब फेंका
कर्नाटक के रामनगर में सुमंत नाम के व्यक्ति ने 17 साल की लड़की के चेहरे पर तेजाब फेंक दिया। लड़की ने सुमंत का शादी का प्रपोजल ठुकरा दिया था। जिसके कारण उसने लड़की पर एसिड अटैक किया। पीड़िता का चेहरा बुरी तरह जल गया है। फिलहाल उसका इलाज चल रहा है। पूरी खबर यहां पढ़ें...
चुनाव आयोग के खिलाफ सुप्रीम कोर्ट जाएंगे उद्धव, शिंदे गुट भी SC में विरोध करेगा
उद्धव ठाकरे को झटका देते हुए चुनाव आयोग ने शनिवार को शिवसेना पार्टी का नाम और चिन्ह धनुष-बाण पर एकनाथ शिंदे के दावे को मंजूरी दे दी थी। अब उद्धव ठाकरे चुनाव आयोग के इस फैसले के खिलाफ सुप्रीम कोर्ट जाएंगे। इसके लिए ठाकरे ने अपने घर मातोश्री में पार्टी के नेताओं और कार्यकर्ताओं की बैठक बुलाई है।
उधर शिंदे गुट भी सुप्रीम कोर्ट में कैविएट यानी विरोध पत्र दाखिल करेगा। यानी चुनाव आयोग के फैसले को चुनौती दी जाएगी तो शिंदे गुट को सुने बिना कोर्ट फैसला नहीं देगी।
एक दिन पहले चुनाव आयोग ने शिंदे गुट को असली शिवसेना मानकर उन्हें शिवसेना का नाम और तीर-कमान का निशान इस्तेमाल करने की इजाजत दे दी। आयोग ने पाया कि शिवसेना का मौजूदा संविधान अलोकतांत्रिक है। उद्धव गुट ने बिना चुनाव कराए अपने गुट के लोगों को पदाधिकारी बनाने के लिए इसे बिगाड़ा। पढ़ें पूरी खबर...
सीरिया की राजधानी दमिश्क में इजराइल ने दागी मिसाइल, 15 लोगों की मौत
सीरिया की राजधानी दमिश्क में रविवार की सुबह इजराइल ने मिसाइल दागी है, जिससे 15 लोगों की मौत हो गई। यह हमला एक रिहायशी बिल्डिंग में हुआ है। इससे पहले शुक्रवार को भी सीरिया में एक हमला हुआ था। इसमें करीब 53 लोगों की मौत हो गई थी। इसके लिए ISIS को जिम्मेदार ठहराया गया था। पूरी खबर यहां पढ़ें...
कार्तिक आर्यन को रॉन्ग साइड में कार पार्क करना महंगा पड़ा, मुंबई पुलिस ने चालान काटा
बॉलीवुड एक्टर कार्तिक आर्यन को अपनी लैम्बोर्गिनी कार को रॉन्ग साइड पार्क करना महंगा पड़ गया। ऐसा करने पर मुंबई पुलिस ने न केवल चालान काटा बल्कि ट्विटर पर फिल्मी स्टाइल में कार्तिक को नसीहत भी दे डाली। मुंबई ट्रैफिक पुलिस ने अंग्रेजी में ट्विटर पर लिखा कि प्रॉबलम ये थी कि गाड़ी को रॉन्ग साइड में पार्क किया गया, आप ये भूल कभी न करें कि शहजादे ट्रैफिक नियमों का उल्लंघन कर सकते हैं।
कार्तिक शुक्रवार को अपनी आने वाली फिल्म शहजादा की सफलता की प्रार्थना करने के लिए सिद्दिविनायक मंदिर पहुंचे थे।
UN कमीशन की अध्यक्ष चुनी गईं रुचिरा कंबोज
संयुक्त राष्ट्र में भारत की स्थायी प्रतिनिधि रुचिरा कंबोज को संयुक्त राष्ट्र के सामाजिक विकास आयोग के 62वें सत्र का अध्यक्ष चुना गया है। इसी सप्ताह न्यूयॉर्क में संयुक्त राष्ट्र मुख्यालय में आयोग की बैठक हुई थी।
अरुणाचल प्रदेश PSC पेपर लीक मामले में ईटानगर शनिवार को भी रहा बंद
अरुणाचल प्रदेश लोक सेवा आयोग (APPSC) के पेपर लीक मामले के विरोध में ईटानगर शनिवार को भी बंद रहा। इंटरनेट सेवाएं भी ठप रहीं। प्रदर्शनकारियों ने 13 सूत्रीय मांगें रखी हैं और इन्ही मांगों को लेकर वो लोग अड़े हुए हैं।
प्रदर्शनकारियों की मांग है कि APPSC की आयोजित सभी परीक्षाओं को अमान्य घोषित कर दिया जाए। इन्हीं परीक्षाओं के पेपर लीक हुए थे।
अगरतला रेलवे स्टेशन से 13 रोहिंग्यों को गिरफ्तार किया गया
अगरतला रेलवे स्टेशन से तीन बच्चों, दो बांग्लादेशी नागरिकों और एक भारतीय बिचौलिए सहित 13 रोहिंग्यों को गिरफ्तार किया गया है। वे अवैध रूप से भारत में प्रवेश कर रहे थे और कोलकाता जाने वाली ट्रेन में सवार होने वाले थे।
मुंबई-कांडला विमान की आपात लैंडिंग कराई गई, 17 दिनों में 7वीं बार ऐसा हुआ
स्पाइसजेट के एक विमान की तकनीकी खामी के कारण मुंबई हवाई अड्डे पर आपात लैंडिंग करवानी पड़ी। विमान ने शनिवार को मुंबई से कांडला के लिए उड़ान भरी थी। टेक ऑफ करने के बाद केबिन प्रेशराइजेशन अलर्ट आया। अलर्ट आने के बाद उसे मुंबई वापस लौटाया गया। सभी विमान यात्री सुरक्षित हैं। पिछले 17 दिनों में स्पाइसजेट के विमान के संबंधित इस तरह की यह 7वीं घटना है।